**Dorde Olofintytär** oli Eurajoen nimismies vuosina 1575–1580, ensimmäisenä naisnimismiehenä Suomen historiassa. Hän oli emäntänä Lavilan tilalla, joka oli aikanaan Eurajoen varakkain. Hänen ensimmäinen aviomiehensä oli kirjuri Henrik Henrikinpoika, ja pari sai pojan, Urbanus Henrikinpojan. Henrikin kuoleman jälkeen Dorden on uskottu avioituneen Lars Olofinpojan kanssa. Larsin kadottua historiallisista lähteistä vuonna 1565, Urbanuksesta tuli tilan isäntä ja nimismies. Hän kuoli vuoden 1575 paikkeilla, jolloin Dorde otti vastuun tilasta ja nimismieheydestä.

Dorde kirjallisissa lähteissä
-----------------------------

Ensimmäisen kerran Dorde esiintyy käräjälähteissä vuonna 1550 Henrik Henrikinpojan kuoleman jälkeen, koskien maanvaihtoa. Seuraavan vuoden aikana hänet mainitaan muutaman kerran: Hän sai erään pienen talon isännältä niityn tilapäisesti käyttöönsä hyvityksenä siitä, että oli maksanut tämän sakot miestaposta. Hän peri myös poikansa Urbanuksen kanssa edesmenneen miehensä antamia lainoja. Käräjälähteiden perusteella Dordella oli hallussaan maita Lavilan lisäksi Irjanteella, Lemlahdessa, Kainussa ja Eurakoskella.

Huhtikuussa 1575 Dorden on kuitattu kestittäneen tammanvartija Simon Perinpoikaa. Kestitys tapahtui kruunun asioissa nimismiehentaloissa. Viimeinen henkilökohtainen merkintä Urbanuksesta on maaliskuulta samalta vuodelta, joten tilan isännyyden siirtyminen Dordelle lienee tapahtunut maaliskuun lopussa tai huhtikuun alussa 1575. Vuoden 1576 kymmenysluettelon mukaan tilan isäntä oli *Dorothea*, mutta maakirjassa isännäksi ja nimismieheksi on vielä seuraavinakin vuosina merkitty Urbanus, vaikka hän oli jo kuollut. Vuonna 1577 Dorde päätti rahtikuljetuksen kuitin omien sanojensa mukaan edesmenneen poikansa Urbanus Henrikinpojan sinetillä. Samana vuonna häntä ensimmäistä kertaa kutsutaan nimismiehen tittelillä Simon Perinpojan kuitissa, ja sama mainita toistuu useasti myöhemmin. Kuiteista ei käy ilmi, oliko Dorde itse luku- ja kirjoitustaitoinen.

Viimeinen merkintä Dordesta on toukokuulta 1580, jonka jälkeen hän oli ilmeisesti kuollut. Urbanus vanhemman lisäksi Henrikin ja Dorden lapsia olivat Mårten, Urbanus nuorempi sekä ainakin kolme tytärtä, joiden nimiä ei tiedetä.

Vanhemmassa kirjallisuudessa Dorde Olofintytär on tulkittu virheellisesti Lavilan Urbanus Henrikinpojan vaimoksi, vaikka todellisuudessa Urbanus oli hänen poikansa.

Lähteet
-------

* Koskinen, Ulla & Nissilä, Virpi: Eurajoen Lavilan suurtilan emäntä, nimismies Dorde Olofintytär ja hänen sukupiirinsä.  *Genos*, 2018, 89. vsk, nro 1, s. 2-9.  Helsinki: Suomen Sukututkimusseura.
* Genoksen toimitus: Korjaus Genokseen 1/2018.  *Genos*, 2018, 89. vsk, nro 2, s. 126.  Helsinki: Suomen Sukututkimusseura.  </ref>

### Viitteet

1. ↑  Jokipii, Mauno: Lavilan suku. Eurajokelainen virkamiessuku 1500-luvulta..  *Satakuntaa ja satakuntalaisia II. Satakunnan kirjallisen kerhon julkaisuja.*, 1951.  Pori: Satakunnan kirjateollisuus..
2. ↑  Ylikangas, Heikki: *Wallesmanni. Kuusi vuosisataa kansan ja esivallan välissä.*, s. 28–29, 87. Jyväskylä: Suomen Nimismiesyhdistys ry. 1996.
3. ↑  Heino, Ulla: Talonpoikien ja kartanoiden Eurajoki (1300-luvulta vuoteen 1721).  *Eurajoen historia I*, 1987.  Eurajoen kunta ja seurakunta.